text: Statsministeren på charmetur  
  02 december 2015 kl. 09.27
  Med mindre end et døgn til folkeafstemningen fører Lars Løkke Rasmussen i dag ja-kampagne i Aabenraa og Haderslev. 
  Danmarks statsminister besøger Aabenraa Statsskole og Haderslev Handelsskole for at debattere folkeafstemningen og det danske retsforbehold.
  - Det er ved at være sidste chance for at få overbevist så mange som muligt om, at vi skal stemme "ja" til at omdanne det danske retsforbehold til en tilvalgsordning. Der er mange gode grunde til at stemme ja, men først og fremmest skal vi sikre det fortsatte medlemskab af Europol, og det ser jeg frem til at diskutere med de studerende, siger Lars Løkke Rasmussen.
  Magnus Petersen er en af de fremmødte gymnasieelever til dagens debat. Han er meget i tvivl om, hvad han skal stemme til torsdagens valg.
  - Der er både ting, der stemmer for og i mod. Jeg vil gerne gå ind for et samarbejde med Europol, men på samme tid synes jeg også, det er skræmmende med alle de andre love, vi så går med i, hvis vi siger ja til mere EU, siger Magnus Porsmose Petersen, 2g, Aabenraa Statsskole.
  
  